Bugun, 18 mart kuni soat 9:20lar atrofida Boyovut tumanida kuchli shamol esishi kuzatildi. Foto: Sirdaryo viloyati hokimligi Sirdaryo viloyati hokimligi xabariga ko‘ra, kuchli shamol oqibatida “Xalq banki” Boyovut filiali binosining tom qismi qulab tushdi. Qayd etilishicha, tom qismi binoning janubi-g‘arbiy qismidagi, odatda fuqarolar bo‘lmaydigan qismiga tushgan. Voqea joyiga soat 9:30larda Favqulodda vaziyatlar vazirligi Boyovut tumani bo‘limi mutaxassislari yetib kelgan va yuzaga kelgan talafot oqibatlarini bartaraf etish bo‘yicha amaliy ishlar boshlangan. Hodisa oqibatida jabrlanganlar yo‘qligi aytiladi.